钦定古今图书集成/明伦汇编/宫闱典/第003卷 > 荆川稗篇 > 《后妃传序》隋·书
## 钦定古今图书集成/明伦汇编/宫闱典/第003卷 > 荆川稗篇 > 《后妃传序》隋·书

夫阴阳肇分，乾坤定位，君臣之道斯著，夫妇之义存
焉。阴阳和则裁成万物，家道正则化行天下，由近及
远，自家刑国，配天作合，不亦大乎！兴亡是系，不亦重
乎！是以先王慎之，正其本而严其防。后之继体，靡克
聿修，甘心柔曼之容，罔念幽闲之操，成败攸属，安危
斯在。故皇英降而虞道隆，任、姒归而姬宗盛，妹、妲致
夏殷之衅，褒、赵结周汉之祸。爰历晋宋，寔繁有徒，皆
位以宠升，荣非德进，恣行淫僻，莫顾礼仪，为枭为鸱，
败不旋踵。后之伉俪宸极，正位居中，罕蹈平易之涂，
多遵覆车之辙。睢鸠之德，千载寂寥；牝鸡之晨，殊邦
接响。窈窕淑女，靡有求于寤寐；铿锵环珮，鲜克嗣于
徽音。永念前修，叹深彤管。览载籍于既往，考行事于
当时，存亡得失之机，盖亦多矣。故述《皇后列传》，所以
垂戒将来。